Edukiak

# Orokorra

Hautatutako kontrol edo elkarrizketa-koadroaren propietateak zehazten ditu. Erabilgarri dauden propietateak hautatutako kontrol motaren arabera daude. Beraz, ondorengo propietateak ez daude erabilgarri kontrol mota guztientzat.

## Aldaketa handia

Korritu beharreko unitate kopurua zehazten du erabiltzaile batek korritze-barrako graduatzailearen eta gezien artean klik egiten duenean.

## Aldaketa txikia

Korritu beharreko unitate kopurua zehazten du erabiltzaileak korritze-barrako gezi batean klik egiten duenean.

## Altuera

Uneko kontrolaren edo elkarrizketa-koadroaren altuera zehazten du.

## Atzeko planoaren kolorea

Uneko kontrolarentzako atzeko planoaren kolorea zehazten du.

## Atzerapena

Korritze-barrako exekuzio-gertaeren arteko atzerapena zehazten du milisegundotan. Exekuzio-gertaerak korritze-barrako gezietan edo korritze-barrako atzeko planoan klik egitean gertatzen dira. Korritze-barrako gezi batean edo korritzeko barrako atzeko planoan klik eginda saguaren botoia sakatuta edukitzen baduzu, exekuzio-gertaera errepikatu egingo da. Nahi izanez gero, baliozko denbora-unitateak sar ditzakezu, adibidez, 2 s edo 500 ms.

## Aurrerapen-balio max.

Aurrerapen-barraren kontrolaren gehieneko balioa zehazten du.

## Aurrerapen-balio min.

Aurrerapen-barraren kontrolaren gutxieneko balioa zehazten du.

## Aurrerapen-balioa

Aurrerapen-barraren kontrolarentzako aurreratze-balioa zehazten du.

## Automatikoki bete

Hautatu "Bai" hautatutako kontrolarentzako betetze automatikoa gaitzeko.

## Balioa

Uneko kontrolaren balioa zehazten du.

## Biratze-botoia

Hautatu "Bai" zenbaki-, moneta-, data- edo ordu-kontrolei biratze-botoia gehitzeko eta hala sarrera-balioa handitzeko edo txikitzeko gezi-botoien bidez.

## Bitartea

Biratze-botoien kontrolentzako handitze- eta txikitze-tartea zehazten du.

## Botoi lehenetsia

Hautatu "Bai" uneko botoi-kontrola hautapen lehenetsia izateko. Botoi lehenetsia aktibatzeko, sakatu Itzuli elkarrizketa-koadroan.

## Botoi mota

Hautatu botoi mota bat. Botoi motak zer ekintza mota hasiko den zehazten du.

## Data

Zehaztu Data-kontrolean erakutsiko den data lehenetsia.

## Data-formatua

Data-kontrolarentzako formatua zehazten du. Data-kontrolak formatu horren arabera intrepretatzen du erabiltzailearen sarrera.

## Dezimalak

Zenbaki- edo moneta-kontrolentzako dezimal kopurua zehazten du.

## Editagarria

Zuhaitz-kontroleko nodoak editagarriak diren ala ez zehazten du.

Balio lehenetsia FALSE da.

## Editatzea gelditzeko moduari deitzen dio

Editatzeari uzteko arrazoia zehazten du, zuhaitzeko beste nodo bat hautatu delako, zuhaitzaren datuetan aldaketak egon direlako, edo beste arrazoiren bat dela-eta.

TRUE (egiazkoa) ezarriz gero propietate honetan, aldaketak automatikoki gordeko dira editatzeari uztean. FALSE (faltsua) balioak esan nahi du edizioa utzi dela, eta aldaketak galdu direla.

Balio lehenetsia FALSE da.

## Egoera

Uneko kontrolaren hautapen-egoera zehazten du.

## Erakutsi erroko heldulekuak

Nodoen heldulekuak bistaratu behar diren ala ez zehazten du.

Balio lehenetsia TRUE da.

## Erakutsi heldulekuak

Nodoen heldulekuak bistaratu behar diren ala ez zehazten du.

Heldulekuak zuhaitz-kontrolaren hierarkia bisualizatzen duten lerro puntukatuak dira.

Balio lehenetsia TRUE da.

## Errenkadaren altuera

Zuhaitz-kontrolaren errenkada bakoitzaren altuera zehazten du pixeletan.

Zehaztutako balioa zero baino gutxiago edo zeroren berdina bada, errenkada-altuera errenkada guztien gehieneko altuera da.

Balio lehenetsia 0 da.

## Errepikatu

Exekuzio-gertaerak errepikatzen ditu saguaren botoia kontrol baten gainean sakatuta edukitzean, adibidez, biratze-botoia.

## Erroa bistaratuta

Zuhaitz-kontroleko nodoak bistaratzen diren ala ez zehazten du.

Bistaratutako Root-ari FALSE ezarriz gero, modelo baten root nodoa ez da jada baliozko nodoa zuhaitz-kontrolerako, eta ezin da erabili inolako XTreeControl metodorekin.

Balio lehenetsia TRUE da.

## Ertza

Uneko kontrolaren ertz mota zehazten du.

## Eskala

Irudia eskalatzen du kontrol-tamaina egokitzeko.

## Eskuzko lerro-jauzia

Hautatu "Bai" lerro anitzeko kontroletan eskuzko lerro-jauziak baimentzeko.

## Etiketa

Uneko kontrolaren etiketa zehazten du. Etiketa kontrolarekin batera bistaratzen da.

Lerro anitzeko etiketak sor ditzakezu. Horretarako, sartu eskuzko lerro-jauziak etiketan ⇧+⏎ teklen bidez.

## Formatu zorrotza

Hautatu "Bai" zenbaki-, moneta-, data- edo ordu-kontroletan baliozko karaktereak bakarrik sartzeko.

## Gaituta

Hautatu "Bai" kontrola gaitzeko. Kontrola desgaituta badago, elkarrizketa-koadroan grisez agertzen da.

## Geh. balioa

Uneko kontrolak eduki dezakeen gehieneko balioa zehazten du.

## Geh. data

Data-kontrolaren goi-muga zehazten du.

## Geh. denbora

Ordu-kontrolentzako gehieneko ordu-balioa zehazten du.

## Geh. korritze-balioa

Korritze-barraren kontrolaren gehieneko balioa zehazten du.

## Geh. testu-luzera

Erabiltzaileak sar dezakeen gehieneko karaktere kopurua zehazten du.

## Goitibehera

Hautatu "Bai" zerrenda edo konbinazio-koadroen kontrolentzako goitibehera-aukera gaitzeko. Goitibehera-kontrolaren eremuak gezi-botoia dauka, eta hor klik egin dezakezu lehendik daude inprimaki-sarreren zerrenda irekitzeko.

## Grafikoak

Botoi- edo irudi-kontrolentzako grafikoen iturburua zehazten du. Sakatu "..." fitxategia hautatzeko.

## Gut. balioa

Uneko kontrolak eduki dezakeen gutxieneko balioa zehazten du.

## Gut. denbora

Ordu-kontrolentzako gutxieneko ordu-balioa zehazten du.

## Gut. korritze-balioa

Korritze-barraren kontrolaren gutxieneko balioa zehazten du.

## Gutx. data

Data-kontrolaren behe-muga zehazten du.

## Hautapen anizkoitza

Hautatu "Bai" zerrenda-kontroletan hainbat sarrera hautatzea baimentzeko.

## Hautapen mota

Zuhaitz-kontrol honetarako gaitutako hautapen modua zehazten du.

## Hautapena

Hautatutako elementuen sekuentzia adierazten du. "0" lehenengo elementuari dagokio. Elementu bat baino gehiago hautatzeko, Hautapen anizkoitza gaitu behar da.

Sakatu ... botoia Hautapena elkarrizketa-koadroa irekitzeko.

Egin klik hautatu nahi duzun elementuan. Elementu bat baino gehiago hautatzeko, ziurtatu Hautapen anizkoitza aukera hautatuta dagoela.

## Hiru egoerakoa

Hautatu "Bai" kontrol-laukiek hiru egoera (markatuta, markatu gabe eta grisez) eduki ditzaten bi (markatuta eta markatu gabe) eduki beharrean.

## Inprimatu

Hautatu "Bai" uneko kontrola dokumentuen inprimaketan sartzeko.

## Irakurtzeko soilik

Hautatu 'Bai' erabiltzaileak uneko kontrolaren balioa editatu ez dezan. Kontrola gaituta dago eta enfokatu daiteke, baina ezin da aldatu.

## Izena

Uneko kontrolaren izena adierazten du. Izen hori kontrola identifikatzeko erabiltzen da.

## Jarri ikurra aurrean

Hautatu "Bai" moneta-ikurra moneta-kontrolen aurrean bistaratzeko zenbaki bat sartzen denean.

## Karaktere-jokoa

Uneko kontrolaren edukia bistaratzeko erabili beharreko letra-tipoa zehazten du.

## Karaktere-maskara

Eredu-kontroletan bistaratu beharreko hasierako balioak zehazten ditu. Eredu-kontroletan zein balio onartzen diren jakiten laguntzen dio horrek erabiltzaileari. Karaktere-maskara sarrera-maskarak zehaztutako formatuak mugatzen du.

## Korritze-balioa

Korritze-barraren kontrolaren hasierako balioa zehazten du. Horrek korritze-barraren graduatzailearen kokagunea zehazten du.

## Korritze-barra

Testu-koadroan zehazten duzun korritze-barraren mota gehitzen du.

## Korritze-barra

Zuk zehaztutako korritze-barraren mota gehitzen dio testu-koadroari.

## Laguntza-testua

Iradokizun gisa bistaratzen den laguntza-testua (bunbuilo-laguntza) erakusten du sagua kontrolaren gainean jartzen denean.

## Laguntzaren URLa

Fokua kontrol jakin batean dagoenean F1 sakatzean irekitzen den laguntzaren URLa zehazten du. Adibidez, erabili HID:1234 formatua laguntza IDari 1234 zenbakiarekin deitzeko.

Ezarri 1 HELP_DEBUG ingurumenaren aldagaian laguntza-IDak laguntzako aholku luze gisa ikusteko.

## Lerro anitzeko sarrera

Hautatu "Bai" kontrolean hainbat lerro sartzea baimentzeko. Sakatu Sartu kontrolean eskuzko lerro-jauzia txertatzeko.

## Lerro kopurua

Zerrenda-kontroletan bistaratu beharreko lerro kopurua zehazten du. Konbinazio-koadroetan, ezarpen hori aktibatzeko goitibehera-aukerak gaituta egon behar du.

## Lerrokatu

Hautatutako kontrolaren lerrokatze-aukera zehazten du.

## Milakoen bereizlea

Hautatu "Bai" zenbaki- eta moneta-kontroletan milakoen karaktere-bereizleak bistaratzeko.

## Moneta-ikurra

Moneta-kontrolentzako erabili beharreko moneta-ikurra zehazten da hemen.

## Ordenatu

Elkarrizketa-koadroan ↹ tekla sakatzean kontrolek fokua zein ordenatan jasoko duten zehazten du. Elkarrizketa-koadro batean sartzean, ordena baxuena (0) duen kontrolak jasotzen du fokua. ↹ tekla sakatuta, hurrengo kontrolera igarotzen da fokua, ordena-zenbakiaren arabera.

Printzipioz, elkarrizketa-koadroan gehitzen diren ordenaren arabera jartzen zaie zenbakia kontrolei. Kontrolen ordena-zenbakiak alda ditzakezu. LibreOffice Basic-ek automatikoki eguneratzen ditu ordena-zenbakiak zenbakiak ez errepikatzeko. Fokua jaso ezin duten kontrolei ere balio bat esleitzen zaie, baina kontrol horiek saltatu egiten dira Tab tekla erabiltzean.

## Ordu-formatua

Ordu-kontroletan erabili beharreko formatua zehazten du.

## Orientazioa

Korritze-barraren kontrolaren orientazioa zehazten du.

## Orrialdea (step)

Uneko kontrola elkarrizketa-koadroaren zein orrialde-zenbakiri esleitu zaion edo editatu nahi duzun elkarrizketa-koadroaren orrialde-zenbakia zehazten du. Elkarrizketa-koadro batek orrialde bakarra baldin badu, haren Orrialdea (Step) balioa 0 izango da.

Hautatu Orrialdea (Step) = 0 kontrolak ikusgai egoteko elkarrizketa-koadroaren orrialde guztietan.

Exekutatzean elkarrizketa-koadroaren orrialde batetik bestera joateko, Orrialdea (Step) propietatearen balioa aldatuko duen makroa sortu behar duzu.

## Pasahitzetako karaktereak

Idazten diren karaktereen ordez bistaratu beharreko karakterea txertatzen du. Hori testu-kontroletan pasahitzak sartzeko erabil daiteke.

## Sarrera-maskara

Eredu-kontrolentzako sarrera-maskara zehazten du. Hori kontrolarentzako sarrera-formatua zehazten duen karaktere-kodea da.

Ondorengo taulan agertzen diren balioen sarrera mugatzeko, sarrera-maskararen sarrera-karaktere bakoitzarentzako maskara-karakterea zehaztu behar duzu:

Karakterea | Esanahia
--- | ---
L | Testu-konstantea. Erabiltzaileak ezin du karaktere hori aldatu.
a | a-z karaktereak sar ditzakezu hemen. Maiuskula bat sartzen bada, automatikoki minuskula bihurtuko da.
A | A-Z karaktereak sar ditzakezu hemen. Minuskula bat sartzen bada, automatikoki maiuskula bihurtuko da.
c | a-z eta 0-9 karaktereak sar ditzakezu hemen. Maiuskula bat sartzen bada, automatikoki minuskula bihurtuko da.
C | A-Z eta 0-9 karaktereak sar ditzakezu hemen. Minuskula bat sartzen bada, automatikoki maiuskula bihurtuko da.
N | 0-9 karaktereak soilik sar ditzakezu hemen.
x | Edozein karaktere inprimagarri sar dezakezu.
X | Edozein karaktere inprimagarri sar dezakezu. Minuskula bat sartzen bada, automatikoki maiuskula bihurtuko da.

## Tabulazioa

↹ tekla sakatzen uneko kontrolaren foku-portaera zein izango den zehazten du.

Lehenetsia | Sarrera-kontrolek soilik jasotzen dute fokua Tabuladorea tekla erabiltzean. Sarrerarik gabeko kontrolak, adibidez epigrafe-kontrolak, alde batera uzten dira.
Ez | Tab tekla sakatzean, fokuak ez ikusi egiten dio kontrolari.
Bai | Tab teklarekin hauta daiteke kontrola.

## Tamaina ikusgaia

Korritze-barraren kontrolen graduatzailearen luzera zehazten du.

## Titulua

Elkarrizketa-koadroaren titulua zehazten du. Egin klik elkarrizketa-koadroaren ertzean elkarrizketa-koadroa hautatzeko.

Tituluak elkarrizketa-koadroak etiketatzeko bakarrik erabiltzen dira, eta lerro bakarra eduki dezakete. Kontuan izan makroekin lan egiten baduzu, kontrolei beren propietatearen Izenaren bidez deitzen zaiela.

## Xkokagunea

Uneko kontrola elkarrizketa-koadroaren ezkerreko aldetik zein distantziatara dagoen zehazten du.

## Ykokagunea

Uneko kontrola elkarrizketa-koadroaren goitik zein distantziatara dagoen zehazten du.

## Zabalera

Uneko kontrolaren edo elkarrizketa-koadroaren zabalera zehazten du.

## Zerrenda-sarrerak

Zerrenda-kontrolentzako sarrerak zehazten ditu. Lerro batek zerrendako sarrera bat betetzen du. Sakatu ⇧+⏎ beste lerro bat sartzeko.

Emaguzu laguntza!